paned a chacen | Paned a Chacen
Tag Archives: paned a chacen
Ac enillwyr y gystadleuaeth yw ……
Wel mae'r amser wedi dod i ddewis enillydd y gystadleuaeth.
Diolch i bawb wnaeth drio, nes i joio darllen eich sylwadau am eich hoff gacennau chi. Da chi gyd yn glasurol iawn efo'ch cacennau, ond 'da chi'n iawn allwch chi ddim curo cacen fictoria ysgafn neu fara brith.
fe fuaswn i'n licio trio cacen chwisgi mam yng nghyfraith Rhys Wynne a dwi'n mynd i drio gwneud cacen gellyg ag almon Dafydd Morse. Mae gen i River Cottage Everyday, a dwi wrth fy modd efo tarten gellyg ac almon, pam nad ydw i wedi'i wneud eisoes?
Ond fel y dywedais ynghynt, doeddwn i ddim yn mynd i ddewis enillydd ar sail eich hoff gacen.
Er mwyn dewis yn deg dwi wedi sgwennu enw pawb ar ddarn o bapur ac mae fy nghariad Johny wedi pigo dau allan o het.
Gweler y llun i brofi.
A'r enillwyr yw:
Elin VJ
Fe wnai ebostio yn fuan i gael eich manylion.
Tagiau: cystadleuaeth, paned a chacen
Lansiad Paned a Chacen: Caerdydd
Ddydd Iau diwethaf fe gafom ni lansiad bach ar gyfer y llyfr yng Nghaerdydd. Roedd y Lolfa wedi trefnu noson grêt yn Pettigerw Tea Rooms, roedd 'na sgwrs fach gyda Betsan Powys a digon o baned a chacen i bawb wrth gwrs.
Fe wnes i wneud cwpwl o gacennau ar gyfer y digwyddiad ond mae'n rhaid diolch i fy modryb Llinos am wneud llond bocs o gacs bach (nes i ddwyn llond llaw i fynd adra gyda fi!) a hefyd i Elin o siop Bant a la Cart wnaeth wneud cacen Guinness mam Johny.
Mae'n debyg bod y gacen Guinness wedi plesio yn arw ac wedi troi allan i fod yn un o'r hoff ryseitiau o'r llyfr.
Rhaid diolch hefyd i David a Pettigrew Tea Rooms am fod mor groesawgar. Os ydych chi byth yng Nghaerdydd dwi'n eich hannog chi i fynd yno.
Roedd y stafell de yn llawn dop, felly rhaid diolch i bawb wnaeth ddod. Roedd hi'n rhyfedd cael fy holi gan Betsan (fy mos!) ac fel oedd i'w ddisgwyl gan newyddiadurwr da roedd ganddi gwpwl o gwestiynau anodd. Yn benodol petasai David Cameron yn gacen pa fath bysa fo? Wel sut gallwn i ateb hwnna ac aros yn hollol ddiduedd fel mae disgwyl i newyddiadurwr gwleidyddol fod?
Fe gefais fy holi gan Hywel Gwynfryn hefyd ar gyfer Radio Cymru. Diddorol oedd dangos iddo'r llun yn y llyfr o lyfr nodiadau Nain gyda'r rysáit ar gyfer Cacen Hywel Gwynfryn. Roedd o'n amau yn fawr mai ei gacen o oedd hi – mae'n rhaid bod Nain wedi ei gopïo o'i raglen radio foreol rai blynyddoedd yn ôl. Fe ges i anrheg ganddo hefyd, cacen lemon drizzle ei wraig gyda'r her ei bod hi'n gwneud yr un orau erioed. Yn wir, roedd hi'n hyfryd felly pwy ydw i, i ddadlau!
Fe gafwyd lot o hwyl wedi hynny hefyd, gyda diod ychydig yn gryfach. Diolch byth roedd y camera o'i neilltu erbyn hynny. ond dyma Warren Orchard (ffotograffydd y llyfr) a minnau cyn i ni ddechrau ar y gwin!
Mae'r grand tour o Gymru yn parhau fory gyda lansiad bach arall yn Dylanwad Da yn Nolgellau ac wedyn amser cinio dydd Sadwrn fe fyddai'n cynnal sesiwn arwyddo yn siop Ji-Binc yn Aberaeron.
Os da chi o gwmpas dewch draw i ddweud helo.
Cofiwch hefyd am y gystadleuaeth. Mae gennych chi tan nos Sul i ddilyn y blog a gadael sylw yma er mwyn ennill copi o'r llyfr wedi'i arwyddo.
Tagiau: caerdydd, lansiad, llyfr, paned a chacen, pettigrew, tea room
Mae'n bwysig plesio Nain
Bydd unrhyw un sy'n darllen y llyfr yn gwybod cymaint o ysbrydoliaeth mae fy Nain wedi bod i mi. Felly cyn gynted ag y cefais i gopïau o'r llyfr roedd rhaid i mi yrru copi iddi. Roedd ei barn hi yn holl bwysig i fi.
Wel diolch byth mae'n plesio! Ges i alwad ganddi'r diwrnod o'r blaen yn dweud ei bod hi wrth ei bodd gyda'r llyfr, a'i bod hi wedi ei ddarllen o glawr i glawr. Roedd hi hyd yn oed yn awyddus i bobi rhywbeth eto, er ei bod hi yn 91 erbyn hyn. Ond roedd ganddi un cwyn, pam bod y cynhwysion mewn grams nid ownsys? Mae'n rhyfedd sut Mae pethau wedi newid dros y blynyddoedd gan mai pwysau ac ownsys yr oeddwn i yn ei ddefnyddio fel plentyn a dyna dwi dal yn ei ddefnyddio adra, gan nad oes gan dad glorian grams. Ond dwi'n siŵr bod 'na lawer o bobl ifanc y dyddiau hyn sydd heb unrhyw syniad o beth yw owns neu hyd yn oed fluid ounce.
Ond dwi'n falch iawn bod y llyfr wedi plesio Nain, Mae o hefyd wedi plesio un o sêr iau'r llyfr, fy nith Marged. Dyw hi methu coelio ei bod hi mewn llyfr. A pan ofynnais beth oedd ei hoff rysáit hi, Wel cacs bach Mamgu wrth gwrs! Dyw hi, fel pob aelod arall o'n teulu ni, ddim yn gallu cael digon o'r cacs bach mae dad yn ei wneud erbyn hyn.
Mae hefyd wedi bod yn hyfryd cael ymateb gan bobl eraill – da di twitter i gael ymateb uniongrchol. Mae wastad yn gret clywed bod y ryseitiau yn gweithio i bobl eraill, ac mae tipyn o bobl wedi gyrru lluniau o'r cacennau maen nhw wedi'i wneud o'r llyfr. Mae'n debyg bod y gacen Guinness wedi bod yn boblogaidd yn ogystal a'r hyni byns.
Mae Hayley Evans wedi bod yn cadw Dylan Rowlands o Dylanwad Da yn hapus gyda hyni byns a chelsea buns.
A dyma fy nghefnder Owain yn trio gwneud hyni byns, dwi ddim yn siwr sut bethau oedda nhw yn y diwedd, ges i ddim llun!
A dyma Chelsea buns fy ffrind Myrddin, yn amlwg wedi eu sglaffio hyd yn oed cyn tynnu llun.
Y cacennau bach fanila wnaeth Catrin Newman ar gyfer penblwydd cyntaf ei nith.
A dyma Guto Dafydd yn mwynhau cacen Guinness Branwen Huws.
Dwi'n licio'r llun yma hefyd. Dyma fy llyfr yn siop Palas Print yng Nghaernarfon, wedi plesio'n arw efo'r cwmni da dwi'n ei gadw ar y silff yna.
Mae mor neis gweld eraill yn mwynhau'r ryseitiau felly plîs cariwch ymlaen i drydar eich lluniau.
Tagiau: llyfr, nain, paned a chacen
Wel dyma fo o'r diwedd!
Ar ôl yr holl bobi, sgwennu ac adolygu, does 'na ddim byd mwy y gallaf ei wneud. Mae'r llyfr yn yr argraffwyr, ac fe fydd yn eich siopau yn fuan!
A dwi methu aros i weld fy nghopi cyntaf.
Fe fydd unrhyw un sy'n fy nilyn i ar twitter neu'n ffrindiau efo fi ar facebook wedi gweld y clawr yn barod, ond i bawb arall dyma fo. Gobeithio eich bod chi'n ei licio, y ffotograffydd gwych Warren Orchard sydd i'w ddiolch am y llun.
Fe fydd y llyfr yn cael ei gyhoeddi ar 24ain o Hydref ac fe fydd o'n costio £14.95. Mae o'n glawr caled ac mae yn 144 tudalen o ryseitiau ynddo, felly gwerth pob ceiniog dwi'n addo!
Mae o eisoes i'w weld ar wefan Gwales a hyd yn oed ar Amazon. Dwi newydd wario ffortiwn ar lyfrau yno a dwi'm yn meddwl y buaswn i erioed yn dychmygu y bydd gen i lyfr ar werth yno. Ond wrth gwrs fe fydd ar gael yn eich siop Gymraeg lleol, felly os da chi'n gallu, gwnewch yn siŵr eich bod chi'n eu cefnogi nhw!
Fe fydd y gen i gwpwl o lyfrau i'w rhoi fel gwobr i ddau o fy narllenwyr ffyddlon. Felly cadwch lygad ar y blog am gystadleuaeth yn fuan.
Gobeithio byddwch chi'n licio fo.
Tagiau: llyfr, paned a chacen
Nadolig yn yr haf
Dwi wedi dweud o'r blaen bod angen dechrau ar eich cacen Nadolig yn gynnar, ond efallai bod coginio ac addurno cacen Nadolig ym mis Gorffennaf yn mynd cam yn rhy bell. Ond dyna yn union yr ydw i wedi'i wneud. Na, dyw'r tywydd oer yma ddim fy ffwndro yn llwyr, dwi wedi bod yn tynnu lluniau ar gyfer y llyfr.
Mae'r gwaith ar y llyfr yn tynnu tuag at ei derfyn erbyn hyn. Dwi wedi profi'r ryseitiau droeon, wedi gorffen y gwaith sgwennu i gyd, a rhyw bythefnos yn ôl fe dreuliais i benwythnos cyfan yn pobi tra bod ffotograffydd yn tynnu lluniau ohonof (a'r cacennau wrth gwrs!). Fi sydd wedi tynnu'r rhan fwyaf o'r lluniau ar gyfer y llyfr, ond gan nad wyf yn ffotograffydd proffesiynol, nag hyd yn oed yn berchen ar gamera call, roedd o'n neis cael rhywun oedd yn gwybod beth oeddent nhw'n ei wneud yn tynnu rhai o'r lluniau. Warren Orchard oedd y ffotograffydd ac mae ei luniau yn hyfryd, da ni jyst angen pigo un ar gyfer y clawr rwan!
Am y tro dyma rai o'r lluniau wnes i ei tynnu.
Mae'r rhan fwyaf o'r gwaith allan o fy nwylo i rwan, a dweud y gwir dim ond y dylunio terfynol sydd ar ôl. Ond dwi eisoes wedi gweld proflenni a dwi mor hapus gyda sut mae'r llyfr yn mynd i edrych. Mae'n hyfryd ac yn llawer gwell nag y bydden i erioed wedi ei ddychmygu. Dwi mond yn gobeithio y bydd pawb arall yn ei hoffi gymaint â fi. Bydd y llyfr allan dechrau mis Tachwedd, felly perffaith ar gyfer anrhegion Nadolig – hint hint!
Fe fydd y llyfr yn dod allan jyst fel dwi'n dechrau ar swydd newydd yn Llundain, felly dwi' disgwyl y byddai'n teithio nôl a mlaen am ychydig yn trio gwthio'r llyfr ar gymaint o bobl â phosib! A dweud y gwir mae'r job wedi dechrau yn barod. Fues i ar raglen Dafydd a Caryl, (wel Daniel Glyn a Caryl) yr wythnos diwethaf, gan fynd a cupcakes hufen ia efo fi. Dwi'n siŵr nad ydi o'n syndod i rai sy'n nabod Dan ond fe wnaeth o fwyta un mewn un cegiad bron a bod. Roedd Caryl yn llawer mwy delicet, ac roeddwn i wrth fy modd pan ddywedodd hi mai dyna'r cupcakes gorau iddi drio. Hwre!
Yn y cyfamser mae gen i gacen briodas arall i'w wneud cyn diwedd y mis, ac mae'n rhaid i fi rannu lluniau o'r gacen wnes i ar gyfer priodas yn Ffrainc hefyd, ond fydd rhaid i hwnna aros tan y blog nesa.